Teleskopi i hapësirës James Webb
Ndryshe nga Hubble, Webb është një teleskop me rreze infra të kuqe dhe do të dërgohet 1.5 milion kilometra mbi atmosferën e Tokës
Më 24 prill të këtij viti, do të shënohet 25 vjetori i teleskopit Hubble. Ndërsa ai vazhdon të mbledhë të dhëna dhe imazhe, pasardhësi i tij është duke u përgatitur për nisjen në hapësirë. Teleskopi i hapësirës James Webb, që mban emrin e njeriut i cili drejtoi NASA-n në vitin 1960, është duke u ndërtuar dhe testuar para nisjes së tij në vitin 2018. Observatori, ndërtimi i të cili ka kushtuar 8 miliardë dollarë është projektuar për të zgjeruar njohuritë e marra nga teleskopi Hubble dhe teleskopët e rinj gjigandë në tokë. Teleskopët Hubble dhe Webb kanë shumë gjëra të përbashkëta. Të dy punojnë në boshllëkun e hapësirës, kanë pasqyra që mbledhin dritën nga yjet e largët, përdorin valë radioje për të transmetuar imazhet dhe punojnë me energji diellore. Ndryshe nga Hubble, Webb është një teleskop me rreze infra të kuqe, thotë shkencëtari i këtij projekti Matt Greenhouse. Dhe për të bërë këtë, teleskopi Webb do të dërgohet 1.5 milionë kilometra mbi atmosferën e Tokës, ndryshe nga Hubble, i cili fluturon në orbitën e ulët të Tokës dhe sheh vetëm segmentet e vogla, të dukshme, ultravjollcë dhe një segment të vogël të spektrit infra të kuq. Pasqyra tepër e lehtë e Webb-it është gjithashtu gjashtë herë më e madhe se sa ajo e teleskopit Hubble dhe instrumentet e tij duhet të mbahen në temperatura jashtëzakonisht të ftohta. Mburoja nga dielli e teleskopit Webb përmes reflektimit të dritës nga Dielli, Toka dhe Hëna do ta mbrojë teleskopin nga ngrohja dhe bllokimi i sinjaleve astronomike. E gjithë kjo teknologji e sofistikuar e bën Webb-in 100 herë më të fuqishëm se sa teleskopi Hubble. Tre vjet para lëshimit në hapësirë, teleskopi Webb tani është në fazën e montimit dhe testimit. Zoti Greenhouse thotë se ekipi duhet të shmangë gabimin që është bërë me dërgimin e teleskopit Hubble në hapësirë me një pasqyrë me probleme. Ndryshe nga Hubble, Webb nuk mund të riparohet në hapësirë, kështu që ekipi ka vetëm një shans për ta bërë punën mirë. Hubble ka vepruar shumë më e gjatë se sa pritej dhe zoti Greenhouse shpreson që e njejta gjë do të ndodh edhe me teleskopin Webb. Teleskopi i hapësirës, James Webb është një projekt i Shteteve të Bashkuara dhe agjencive europiane dhe kanadeze të hapësirës.